
         ОРГАНИЗАЦИЯ НА БЪЛГАРСКИТЕ СКАУТИ
                               - НАЦИОНАЛЕН СЪВЕТ -

В ПОМОЩ НА ОТРЯДНИЯ ВОДАЧ

                                                        СОФИЯ, Май 2001г.

Код на водача

(Правила за поведението на водача на скаути) 

Като пълнолетен водач на скаути ти ще изпитваш както радост и удовлетворение от работата която вършиш, така също винаги ще чувстваш и голямата си отговорност пред твоите скаутите, пред тяхните родители и пред обществото. Успешното справяне с положението, но и горчивият опит на много поколения водачи, които са минали пътя по който тръгваш ти сега, е формулиран в няколко основни правила за повединие, без които не може. Чуй ги.

· Грижи се за своите скаути като би се грижил за собствените си деца

· Предай на скаутите си всичко доброто, което носиш у себе си, вярата си в Бога и обичта към хората

· Отнасяй се с всеки един от скаутите ти с уважение

· Бъди  сам  добрият пример, който искаш скаутите ти да следват

· Бъди достъпен за разговор по всички въпроси, които тревожат скаутите ти

· Избягвай ситуации, които биха били неприемливи при една основана на доверие взаимност и биха могли да компрометират отношението ти със скаутите  

· Помни, че дори най-добронамерени твои действия могат да бъдат тълкувани превратно и в твоя вреда 

· Не си позволявай физически контакт с младите дори и на шега или при игра

· Въздържай се от нецензурни и двусмислени думи и жестове

· Не разчитай на това, доброто ти име да може да те опази от клюки и не казвай, че “това никога не може да ми се случи”

· Носи униформата си винаги изрядна и с достойнство 

· Не ползвай алкохол преди и при срещи със скаутите си, на лагер или поход, по възможност избягвай и да пушиш пред тях

· Не показвай предпочитание към никого от скаутите си

· Следи внимателно и не допускай оскърбителни действия и стряскащи ритуали между връстници или между голями и малки скаути

Придържай се и ти към  тези правила, приеми ги като  “свои” винаги, и особено когато си със скаутите си, защото иначе ще ти бъде твърде трудно да си водач.

Съставил:

Нубар Керестеджиян 

Водачеството е ключът към успеха – но е трудно то да се определи и трудно се намират водачи. Аз често съм казвал че “ всяко магаре може да бъде командир, от обучен човек може и да се получи инструктор, но водачът е някак си по като като поета – той се  ражда, не се произвежда”. 







(Лорд Робърт Бейдън-Пауел, сп.”Скаутер” 1932г)

В помощ на отрядния водач
І. КАКВО ВСЪЩНОСТ СЕ ОПИТВАМЕ ДА НАПРАВИМ

Всеки, който е бил на сбор на скаутски отряд, ще е забелязал няколко неща – скаутите играят игри, изработват си нещо, занимават се на групички, учат. Въобще, много им е интересно и весело. Така точно и трябва да бъде.

Защото скаутството е една весела игра, но и игра с определена цел, в много отношения доста различна от други игри. Така че, освен предизвикателството, приключенията и веселбата, които се виждат на пръв поглед, в скаутството има и нещо друго, много по-съществено, което трябва да открием, за да разберем, какво в действителност се опитва да даде на младите скаутството.

Като първо, Скаутското движение се крепи на редица фундаментални начала, единствено познаването на които може да ни помогне да го разберем правилно. Това са целите, които то си е поставило и методът, с който то се опитва да ги постигне.

ЦЕЛТА на Скаутската организация е да подпомогне младите хора да развият и постигнат своите пълни физически, интелектуални, социални и духовни способности като инициативни, самостоятелни, подкрепящи другите и отговорни за делата си личности, като добри граждани и членове на своето общество на местно, национално и международно ниво.

Множко, нали?

Твоята роля като водач на скаутски отряд е да да направиш така, че след всеки сбор и след всяко участие на скаута в някаква дейност той да е направил още една поредна крачка напред в своето развитие. Тук на помощ ще ти дойде скаутският метод, който е и второто основно начало на Движението.

МЕТОДЪТ, който се използва за постигане на целта на Движението, скаутският метод, е колкото прост, толкова и действен. Той се състои в предлагането на една приятна и привлекателна за скаутите програма за постепенно обучение, основано на научаването чрез практика, както и в придържането към Скаутското обещание и Скаутският закон, направлявано от възрастен водач.

Забележи, че за програмата се казва “приятна” и “привлекателна”. Струва си винаги да помниш това, че скаутите ти, както и ти самият, не сте длъжни да идвате и да участвате в заниманията, ако скаутството не е приятно и привлекателно. И ако ти не успееш за го направиш такова, то няма да имаш никакъв шанс да помогнеш на скаутите си да се развиват, защото те просто няма да дойдат!

ПОСТЕПЕННА СХЕМА НА ОБУЧЕНИЕ. Това е начинът, по който се обучават всички членове на Движението - от седем до двадесет и три годишна възраст - от вълче до ровер. Лесно е да се забрави, че това което се прави в скаутския отряд дава само част от развитието на младия човек. Идеално е, когато младият човек е имал възможност да премине през всички четири скаутски нива, като при това се е развивал по хода на израстването си. Предназначението на постепенната (разбирай буквално: по степени, стъпало след стъпало) схема на обучение е да спомогне за осъществяването на това развитие и твоята ключова задача е, да осигуряваш безпроблемното преминаване на вълчето към скаутският отряд, да подкрепиш израстването на скаута по степени и преминаването му към венчър-скаутите, а по нататък и към роверите.
ОБЕЩАНИЕТО И ЗАКОНЪТ.  Много младежки организации имат подобни цели като скаутската, но има две начала (два принципа), които отличават скаутите от всички други – това са Обещанието, което дава всеки скаут и Законът, към който се придържа той, често пъти за цял живот.  

Явно е, че една от първостепенните ти задачи ще е да помогнеш на скаутите си да разберат смисъла на Скаутското Обещание (което някои от тях може вече да са дали) и да осъзнаят значението на Скаутският Закон преди още те да са са посветили на спазването им.

Ти сигурно знаеш Скаутското обещание, което гласи:

“Давам честната си дума, че ще се старая според силите си:

· Да изпълнявам дълга си към Бога и към Отечеството

· Да помагам винаги на другите

· Да спазвам закона на скаута”

Това обещание (защото “честна дума” значи именно истинско, тържествено обещание) звучи почти еднакво при всичките 215 Скаутски организации по широкият свят, само с незначителни промени в думите, главно за да се пригоди то към различните вероизповедания и/или различният обществен строй на съответната страна – без да се изменят духа и смисъла му.

                                            (Лорд Робърт Бейдън-Пауел,  Последни думи из последното обръщение към скаутите)

Но каквито и да са точните думи на Обещанието, скаутът трябва добре да разбира, какво означава “честна дума” и с какво тя го задължава да я спазва след като веднаж я е дал, какво той губи в очите на приятелите си, ако наруши дадената дума, какво ще отговори на собствената си съвест.

Въпреки всичко, известно е че едно момче или момиче на тази възраст, пък и по късно, не винаги ще може да се придържа към обещаното. Важното обаче е, то винаги да се е старало - според силите си - да действа така, както е обещало.

Много важно е и това, момчетата и момичетата да разберат какво значи “дълг”, към вярата, най-вече към тази, която изповядват семействата им, към отечеството, което се представя в най-тесното им обкръжение от приятелите и от обществото, сред което те живеят, към повелите на страната. Трябва да могат да разберат и това, как да изпълняват дълга си на дело, като уважават законите на страната си.

Законът на скаута, който скаутът се е обещал да спазва, такъв какъвто е приет в Устава (Конституцията) на Организацията на Българските Скаути и гласи:

1. Скаутът е честен и достоен за доверие

2. Скаутът вярва в Бога, милее за Отечеството и обича семейството си

3. Скаутът е длъжен да бъде полезен и да помага на другите

4. Скаутът е приятел на всички и брат на всеки друг скаут

5. Скаутът е учтив и етичен

6. Скаутът е приятел на животните и пази околната среда

7. Скаутът проявява чувство на уважение към себе си и към другите

8. Скаутът е весел и с висок дух при трудности

9. Скаутът е пестелив и щади частната и обществена собственост

10. Скаутът е чист в мислите, думите и делата си

Тези десет точки на Закона на скаута са ясни, прости и лесно разбираеми. Човек би трябвало очаква, че добродетелите, които те стимулират, са близки и привлекателни за всички, не само за скаутите. Въпреки това, някои скаути могат да се нуждаят от помощ за да проумеят една или друга от тези постановки. Например, тази за верност или за чувството на уважение.

Много важно е това, скаутът ясно да разбира и да осъзнава значението на Обещанието и на Закона, да бъде готов да поема произтичащите от това задължения. В противен случай той просто не е скаут, не може да бъде член на Скаутската организация.

Законът на скаута разкрива цялата етика и поведението на скаута. На тази етика разчита и Движението в своите вътрешни отношения, както и в отношенията на членовете му от всички нива помежду им. Придържайки се към този закон според силите си, скаутът трябва да се чувства вътрешно горд от това, че се е посветил на един съвсем не лесен код на поведение. Ако успееш да постигнеш това разбиране поне у по-голямата част от твоите скаути, то значи си постигнал много. 

Последното, което откроява Скаутската организация от много други младежки организации по света е това, че тя е една униформирана организация. Скаутската униформа е външният белег за принадлежност към Движението. Униформата обединява, но тя носи същевременно и пълната информация за постиженията, уменията, длъжностите, класа и принадлежността на скаута към патрул, отряд, град, страна.
Прието е униформата да се носи при отряден сбор, на лагер или при тържествени случаи (това се решава от Отрядния съвет). Може някои да си съблекат униформата или да си свалят връзката при определени занимания или изобщо да дойдат без униформа на някое вечерно събиране. Ти, като водач, трябва да решаваш това от случай на случай, кога е необходимо явяването с униформа и кога не, като ясно и недвусмислено го обявиш предварително.

Носенето на униформата откроява скаутите пред погледа на обществото и допринася за добрата обществена оценка за Движението. Небрежно носената, мърлява, униформа има точно обратния ефект. За това най-добре е или да се носи пълната, спретната униформа или въобще да не се носи такава.

В началото на този раздел си поставихме въпроса “Какво всъщност се опитваме да направим?”. Сега, вглеждайки се в принципите на Движението, можем значително по уверено да си отговорим за целите, които сме си поставили, а именно:

· Да помогнем на младите хора да се развиват физически, интелектуално, обществено и духовно;

· Да им помогнем да се осъзнаят и намерят своето мястото както в непосредствено окръжаващото ги общество, така и в по-широките му кръгове;

· Да им помогнем за постигането на всичко това посредством нашата по-степенната схема на обучение и като изградим у тях чувството  на задължение към вярата и към отечеството и им дадем няколко всепризнати скаутски (и общочовешки) ценности да ги съпътстват през живота.

Никой скаут, обаче, не се присъединява към отряда си с искането “да бъде развиван”. Така че, методът за постигане на тази наша, а сега най-вече и твоя, крайна цел е, да му бъде осигурено едно предизвикателно, вълнуващо и весело изживяване.

Преди да продължим по-нататък, тук е мястото да си припомним Мисията на скаутското движение, както е разбрана и приета на 35-тата Световна Скаутска Конференция в Дурбан, 26 юли 1999г.

Мисията на скаутството е да допринася за образоването на младите хора и, чрез една ценностна система основана на Обещанието и Закона на скаута, да помогне за изграждането на един по-добър свят, в който хората сами постигат своите стремежи и играят творческа роля в обществото. Това се постига посредством:

· Включването им през тяхните годините на развитие в един не-формален образователен процес;

· Използването на особен метод, който прави от всекиго главно действащо лице на развитието си като  разчитащ на себе си, подкрепящ другите и отговорен за делата си човек;

· Подпомагането им в това, те да приемат една ценностна система основана на духовните, на обществените и на личните принципи изразявани от Обещанието  и Закона на Скаута.

ІІ. ТВОЯТА РОЛЯ КАТО ВОД АЧ 
Твоята роля като скаутски водач е възможно най-отговорната в отряда. На всичко отгоре, тя може да ти бъде затруднена още повече, ако се опитваш сам да свършиш всичката работа. Добре е, ако сте поне двама, които заедно да движите нещата (това все едно е задължително ако отрядът е смесен, има патрули момчета и патрули момичета, и когато едина от вас трябва да жена). Ако пък си си осигурил помощници, дори такива, които се включват от време на време, още по добре – работа има достатъчно за всички. Но помни – отговорността за работите в отряда си остава винаги само твоя!

Като водач на скаутският отряд твоите основни задължения  ще са приблизително следните:

· Да помагаш на всички скаути да се развиват, като им осигуряваш редица вълнуващи и приятни занимания в които те да взимат участие

· Да направиш така, че всички скаути да постигат такова  развитие, което да  отговаря най-добре на собствените им възможности

· Да се грижиш за сигурността и добруването на всички скаути от отряда

· Да работиш като член на екип, наравно с всички останали водачи на отряда

· Да се сработваш добре с останалите водачи от дружината и от по широкият кръг на скаутското общество

· Да даваш винаги добър пример
· Да се ръководиш в своята дейност от Устава и Правилника на организацията

Нека разгледаме сега на кратко всяка една от тези точки от твоя страна:

Да помагаш на всички скаути да се развиват, да им осигуряваш вълнуващи и приятни занимания е решаващо за успеха ти кото водач. Вече говорихме за това, в кои области се опитваме да помогнем на нашите скаути да се развиват. Но тук важната дума е “помагане”, на която си струва да се спрем малко по подробно.

Прилагането на скаутския метод на практика, в рамките на отряда, означава да се  поощряват скаутите сами да си организират дейностите и сами да отговарят за протичането на своите занимания. Твоето главно задължение е да им помогнеш така да си подбират заниманията, че те да им съдействат за израстването им в степен, а с това за тяхното развитие.

Неоценима помощ в това отношение ще ти бъдат Съветът на патрулните водачи и Съвещанието на патрула. За това на всяка цена трябва да направиш така, че те да заработят.

Да способстваш щото твоите скаути да постигат развитието, което отговаря най-добре на собствените им възможности значи добре да ги познаваш. Всеки скаут си е различен по своему. Всеки си има способности, умения, предпочитания или пък отвращения от нещо, а някой може да има и особени, спесифични нужди, от здравословно или друго естество. Важен аспект на твоята роля в отряда е, да осигуряваш, особено при групови дейности, отделният скаут да се развива до колкото позволяват неговите възможности, да се чувства на мястото си, да не се демотивира. Това често ще означава да помагаш на организатора на заниманието или играта, като подадеш ръка на някое момче или момиче, което се бори със сетни сили да не изостава, или пък от друга страна, като създадеш допълнителнително предизвикателство за онова особено блестящо измежду тях, стоящо далеч пред всички други, за да задържиш неговият интерес.

Да се грижиш за сигурността и добруването на всички скаути от отряда трябва да ти бъде първа грижа. Когато водиш скаутите си по време на занимания или при определена дейност, винаги действай и взимай решения като “отговорен родител”, което е и в духа на Правилника. Много от дейностите, особено тези които включват и елемент на предизвикателство, носят и известен риск или крият потенциална опасност. Това е добре да се съзнава от всички и то позволява да се вземат своевременно необходимите мерки, преди още заниманието да е започнало. Все пак, ако някой скаут, по накаква – независимо какава – причина е в реална опасност или в обстановка, която не ти се струва достатъчно сигурна, тогава твоята отговорност изисква да действаш бързо и ефективно. Да търсиш най-добрият изход, дори ако е необходимо да прекратиш заниманието или дейността, да се върнеш в изходна позиция.

Да работиш като член на екип, наравно с всички останали водачи на отряда е твое първостепенно задължение. Всеки член на екипа, водач и помагащ възрастен, си има своя определена, често трудна и много натоварваща роля, съответно и отговорност, но решаването на задачата на отделния водач става значително по-лесно, когато всеки подкрепя и подпомага всекиго от екипа. По някога това означава екипът като цяло да се включи и поеме дялът на някого, който тъкмо тази вечер е възпрепятстван да участва в заниманието. За това е полезно, винаги когато е възможно, да се отработва на практика взаимната заменяемост и работата в екип. Тогава преодоляването на възникнали в труден час проблеми е значително по-лесно.

Да се сработваш добре с останалите водачи от дружината и от по-широкият кръг на скаутсткото общество изисква от теб много тактичност и умение да общуваш с различни хора. Скаутът, който е в дружината от шестата си година и до двадесетитретата си,  преминал за това време през всичките четири секции – вълчета, скаути, венчър-скаути и ровери. За да се осигури гладкото му преминаване от една секция към друга и за осигуряване на това, развитието на скаута да протича безпрепятствено, на теб като на водач на отряда скаути, ще ти се налага често да работиш в тясна връзка и безконфликтно с водачите от останалите секции. Това със сигурност ще изисква от теб да имаш дискусии отнасящи се до програмата и заниманията, за да се избегне досадата, едни и същи програми, дейности и идеи да се повтарят от секция в секция. От друга страна, ако на твой скаут предстои да се представи и набере опит в друг, по-широк кръг на обществото, на теб ще ти се наложи да работиш и с други хора и групи от хора на местно, национално или дори международно ниво и да му осигуриш необходимите за това предпоставки за да може той да получи възможно най-широк кръг от възможности за изява.

Да бъдеш добър пример за държание и поведение трябва да бъде една от основните ти характеристики. Дали това ти харесва или не, но истината е, че твоите скаути (а защо не и другите водачи) ще научат от теб много повече от това, което виждат че правиш, отколкото от това, което им говориш. Ако се стараеш да се придържаш към Обещанието както и те, тогава даването на добър пример ще е ключова отговорност за теб. Скаутите ти неволно ще искат да ти подражават и ти сигурно ще се ласкаеш от мисълта, да им бъдеш добър еталон за поведение, колкото и скъпо да ти струва това по някога, защото “Благородството задължава!”, както казват французите.

В скаутският отряд има пет категории длъжности: 

· Водачът на отряда скаути

· Помощник-водачът (алтернативно: мъж/жена)

· Административни помощници

· Инструктори по умения

· Други членове на дружината

Водачът на отряда и помощник-водачът, както и останалите членове на секцията, носят униформи (или най-малко само връзките си, при неформални случаи). Това не е задължително за доброволните помагачи, инструкторите по умения, въпреки че и те могат да са с униформа, ако го желаят.

Всяка длъжност от описаните има своя определена роля и отговорност, на които сега ще се спрем на кратко, за да очертаем най-характерното за тях.

ВОДАЧЪТ НА ОТРЯД СКАУТИ. Той се избира за тази длъжност в съгласие с положенията заложени в Правилника на ОБС, които изискват той да е школуван и придобил право на водач, да е получил сертификат. Той е отговорен пред водача на дружината по всички въпроси, които засягат отряда. Задължение на водача е да осигурява цялостното изпълнение на програмата на отряда,  да изгради патрулната система, да задейства Съветът на патрулните водачи, да осигури щото всеки скаут да получи необходимото обучение и да израства в степен и в определеният за това срок, да се развива благодарение на умело балансирана между игри и обучение завладяваща програма от предизвикателства и дейности. 

Водачът на отряда е отговорен също така и за гладкото преминаване на членовете от секцията на Вълчетата към тази на скаутите и съответно на скаутите си към секцията на венчър-скаутите. Не на последно място стои и отговорността на водача да развие водачески способности у помощниците си и на другите, които работят в отряда.

За да успее във всичко това, водачът на отряда скаути трябва да притежава редица умения, способности и знания, включително и дарбата да може да води хора, способността да предоставя и разпределя задачите, да намира източници, да организира и обучава другите.

                  (Лорд Робърт Бейдън-Пауел, сп.”Скаутер” 1934г)

Но може би най-важното, което никъде до тук не се каза в даденото определение за водач на отряд скаути е това, че не е задължително той да знае всичко, той да е запонат с всяка дейност в която някой скаут има желанието да участва или да е експерт по абсолютно всичко. Това може да ти прозвучи утешително, защото всичко това може да се направи, и се прави, с помощта и на други хора.

ПОМОЩНИК-ВОДАЧЪТ. Той, също както и водачът, се избира в съгласие с постановките на Правилника на ОБС. На практика обаче, винаги е за предпочитане той да е препоръчан от самият водач, тъй като той ще работи в тясно сътрудничество с него и двамата трябва да се разбират добре. Отговорностите и задълженията на помощника се определят в голяма степен от водача в зависимост от подготовката и опита на помощника. Най-общо помощник-водачът поема част от бремето което тежи на водача при управляване на отряда, а може да поема отговорност и за провеждането на определено събитие, за някои дейности и занимания които владее по-добре или пък да отговаря за скаути от определено възрастово ниво или за определен аспект от обучението – все според възможностите си. В идеалният случай, един по опитен помощник-водач би трябвало да може да замества водача си тогава, когато той или тя не могат да осигурят присъствието си на някой сбор (който по правило бе тябвало да се провежда всяка седмица).

АДМИНИСТРАТИВНИ ПОМОЩНИЦИ. Те, доброволните помагачи към отряда, се привличат от водача със съгласието на водача на дружината или председателя на Местният скаутски клон. Задачите и задълженията на помагачите се определят в писмена форма от водача на отряд още с привличането им, но каквито и да са тези условия, трябва да се помни, че той, помагача, не може да носи никаква отговорност за общото управление на отряда.

Най-често административните помощници биват привлечени с конкретно определена задача, като например да помогнат при оправянето на финансите на отряда или на някои спесифични административни въпроси. Но помощта, която дават не ги задължава да носят униформа или да участват на отрядните сборове.

В много отряди е прието да се използва помощта и на родители, еднократно или за по продължително време при определена нуужда за решаване на многото и разнообразни задачи свързани с живото на отряда. В случай, че някои родители се включват системно в работите на отряда, тогава изглежда за по целесъобразно те да бъдат привлечени като помощници, което в някои случаи би могло да им осигури и известна компенсация, поне морална.

ИНСТРУКТОРИ ПО УМЕНИЯ. Те се привличат от Дружинния водач и работят както на ниво регион, така и на ниво дружина или отряд. От самото им название се разбира, че тези хора могат да предадат на скаутите, разбира се на тези, които се интересуват от това, определени сръчности и знания. Като пример можем да вземем катерачество, пещернячество или пък компютърни знания или фина механика. Минималната възраст на тези инструктори се приема да е 18 години, но при доказани качества тази граница може да бъде снижена с 1-2 години.

По-младите инструктори по умения могат да бъдат особено полезни в отряда, тъй като близката им до тази на скаутите възраст им позволява по естествен път да устанавяват по-лесен контакт с тях. От друга страна, по същата тази причина, те се нуждаят от известна помощ по отношение на дисциплината и от малко по-завишен контрол върху работата им.

ДРУГИ ЧЛЕНОВЕ НА ДРУЖИНАТА. Различни други членове на дружината, като например венчър скаути и ровери, могат да бъдат привличани от време на време да помагат на работите в отряда, ако това може да им бъде от полза при израстването в степен или ако може да мине като част от обучението им. В случай, че някои от тях проявят желание да помагат редовно, то тогава би било по правилно те да бъдат привлечени като помощнищи по същия ред.

Независимо от това, по какъв ред ще бъдат привлечени хората с които ти ще работиш, много важно е да покажеш, че ти оценяваш тяхният труд. В края на крайщата те, пък и всички ние, работим доброволно и за една “добра дума”. Прави всичко, което зависи от теб, за да работите като екип и нека те разберат, че цениш тяхният труд, знания, сръчност. А и когато това е възможно, не забравяй да им осигуриш възможност да си повишат опита или квалификацията.

ТВОИТЕ ОТГОВОРНОСТИ. Нека сега погледнем какви могат да бъдат задачите, които ще ти се налага от време на време да изпълняваш. Повечето от тези работи се правят ообикновено от самите скаути, но ще е добре да имаш готовност да спретнеш екип, който да ги подпомогне, пък и да има око върху направеното. Ето го и списъка на възможните работи, които по едно или друго време ще ти тежат на плещите:

· Съставяне план за работа

· Лагерна екипировка

· Екипировка за игри

· Пособия за обучението

· Планиране на праграмата

· Уреждане на транспорт

· Първа помощ

· Библиотеката на отрада

· Съветът на отряда

· Посвещаване в скаутство

· Среща на водачите от отряда и писане на протокола

· Откриване и закриване на различни срещи

· Игри

· Купуване на значки и отличия

· Подреждане помещението за отряден сбор

· Контакти с вълчетата постъпващи в отряда

· Контакти с венчър скаутите

· Финансите на отряда

· Контакт с родителите

· Регистриране напредъка на скаутите

· Разплащания

· Контакти с инструкторите по умения

· Правила за организиране на лагера

· Дисциплината

· Връзки с други организации

· Бюлетин на отряда

· Преглед на програмата

· Молитви

· Участие в богослужение

· Домакински работи

· Безопасност и застраховки

· Закупуване на връзки и униформи

· Отваряне и затваряне на клуба, залата

От този дълъг и разхвърлен списък не винаги и всичко има да се прави. Но той идва да те подсети за възможни подобни задачи, и да те подтикне да си изработиш твой списък, отговарящ на конкретните условия в твоя отряд и от рано да потърсиш кой, кога, и как да свърши необходимата работа. Защото едва ли е необходимо да те убеждавам колко е работата в един отряд и че тя може да бъде свършена само ако е разпределена по повече хора. Пък и да не забравяме, че скаутството е школа за живота и колкото повече от работите на отряда бъдат разпределени по по-голямите скаути, толкова по добре. Но това без да се пречи на израстването им и без да им доставя досада, нали?

ІІІ. ПАТРУЛНАТА СИСТЕМА

Тя е положена в основите на скаутството още от първият му ден. “Патрулната система не е един от начините по който може да работи отрядът, това е единственият начин. Тази система е начинът който идва да даде максимална отговорност на възможно най-голям брой скаути” казва Бейдън-Пауел. Патрули е имало още в най-ранната история на скаутството, дори много преди създаването на отряди, което говори за тяхната жизненост. За това добре е да си представим скаутският отряд като сбор от патрули, нежели отряда като разделен на патрули за по голямо удобство. Нека тук много накратко, и от твоя гледна точка, разгледаме структурата на скаутския патрул (по подробно нещата са дадени в “Разговори край лагерния огън”).

[image: image5.wmf]Казано е:  “Патрулната система, това е онази съществена черта, по която скаутското обучение се различава от това на всички други организации.”
                          (Лорд Робърт Бейдън-Пауел, ”Айдс то скоутмастершип” 1919г)

ПATРУЛЪТ. Това е групичка от четири до осем момчета или момичета, които са приятели, обичат да са заедно и да работят заедно, весело им е когато са заедно, разбират се добре, имат общи интереси и общи виждания. При по малък брой изпълняването на някои задачи се затруднява, при по голям брой патрулът се  разпада естествено на по малки групички и воденето му е трудно.

СТРУКТУРА НА ПАТРУЛА. Всеки патрул се води от патрулен водач, избран от самият патрул, от Съвета на патрулните водачи и от Водача на отряда. Патрулният водач си избира помощник и разпределя различните роли вътре в патрула – писар, касиер, домакин ит.н. Патрулът може да има “вертикална” структура (различни по възраст и съответно различни по възможности) – предимството е, че знанията и опитът се предават от по-голямите на по-малките. Или да има “хоризонтална” структура (почти еднаква възраст и еднакви възможности) – предимството е в това, че могат да работят едновременно за израстването си. Може да бъде създаден и патрул за ново постъпили скаути (докато се приобщат и си намерят патрула в който искат да бадът) или патрул по споделени интереси.

Отрядът може да реши да издигне един от по опитните патрулни водачи до старши-патрулен водач. Той самият не води свой патрул, но често председателства Съветът на патрулните водачи и помага в отряда. Това е чудесен начин за задържане интереса на някого от по-голямите патрулни водачи и да се използва опитът му при подготовката на останалите по-неопитни патрулни водачи.

СЪВЕТЪТ НА ПАТРУЛНИТЕ ВОДАЧИ. Това е главният двигател на всички инициативи в отряда. Състои се от всички патрулни водачи, като при по-малки отряди в него могат да участват редовно и помощниците им, а по някога и отрядният водач и гости, когато са поканени да решат някой по завързан въпрос.

Съветът се събира толкова често, колкото е необходимо за решаване на текущите въпроси на отряда. Нещо, което може да ти се види трудно да приемеш като дадено е това, че Съветът на патрулните водачи движи работите в отряда, а не ти. Този Съвет е отговорен за следното:

· Съгласува програмата на отряда

· Споделя идеи за патрулни действия и проекти

· Обсъжда идеи предложени от Съвещанието на патрула

· Поддържа духа на отряда

· Има грижата за финансите на патрула и на отряда

· Обсъжда и съгласува привличаните помощници

· Проверява напредъка при израстването на скаутите по степен

· Каии гости при необходимост от такива

· Урежда излети, излизания и дейности

· Излъчва патрулни водачи

Сега ще речеш, че....”патрулните водачи са още млади, неопитни, липсват им идеи, нямат чувство за отговорност” и че в много случаи сам ще свършиш работата много по бързо. Много често може и да се окажеш прав. Но не бива да забравяш, че Бейдън-Пауел винаги е настоявал на скаутите да се предоставя максималната отговорност. А твоята задача е да ги учиш как да си свършат работата и това може би ще ти отнеме по голямата част от времето. Независимо каквито и да са възможностите на патрулните ти водачи, твоя задача е да им помагаш, да споделяш успехите им, да ги подкрепяш и насърчаваш.

СЪВЕЩАНИЕТО НА ПАТРУЛА.  То е източника на идеите, които патрулния водач представя за обсъждане пред Съвета на патрулните водачи. Това съвещание не е нищо друго освен една среща на всички членове на патрула, където те си казват, какво искат или какво очакват, а патрулният водач представя тези предложения пред Съвета на патрулните водачи за обсъждане. Честно казано, когато това Съвещание и този Съвет работят добре, те тогава ще са ти неоценима помощ и работата ти значително ще бъде облекчена. По някога ще им е необходим само твоя съвет, друг път твоята задача ще е да покажеш на скаутите си, кака да  направят исканото и да подкрепиш всячески патрулните си водачи така, че нещата да станат.

ІV. ПАТРУЛНИЯТ ВОДАЧ И СЪВЕТЪТ НА ПАРТРУЛНИТЕ ВОДАЧИ 

Съветът на патрулните водачи е тялото, което, както вече видяхме, движи работите в отряда. Ти, като водачът на отряда, може да бъдеш поканен да участваш на този съвет, но ти не участваш там по право, присъстваш само, когато е необходимо твоето съдействие.

Ако си съвсем нов в скаутското Движение, сигурно ще ти е чудно как въобще можеш да водиш нещата, след като не си включен в тялото, което движи работите в отряда. Да, прав си, но това ще трябва ти да уредиш с патрулните водачи. Като водач на отряд скаути, ти си отговорен за отряда и патрулните водачи все някак ще трябва да се допитват до теб и да искат твоето мнение, и най-важното, твоето одобрение за проектите си, но това съвсем не значи, че за целта ще искат да те имат постоянно в своя Съвет. Остави им инициативата.

ТВОЯТА РОЛЯ. Съвсем не е лесно да прилагаш патрулната система, още по-малко пък да оставяш цялата работа в ръцете на Съвета на патрулните водачи, когато чувстваш, че може да се свърши същата работа за по-малко време, по-ефективно и доста по-добре. Но не това е решението на нещата. В скаутският отряд методът се осъществява чрез патрулната система, а двигателят е Съвета на патрулните водачи. Вземи инициативата от ръцете на патрулните водачи, прави всичко вместо тях, и ще осъмнеш с един добре воден МЛАДЕЖКИ КЛУБ, но това няма да бъде скаутство.

       (Лорд Робърт Бейдън-Пауел, ”Хдквортерс газет” 1914г)


В действителност, повечето патрулни водачи са едва на 13-14 години, в отряда те могат да са само двама или трима и ти едва ли ще можеш да очакваш от ограниченият им опит да направят нещо сериозно, да направят всичко както трябва. Но това, което трябва да направиш ти е, да ги оставиш да поемат отговорност, колкото могат да носят и постепенно да ги обучаваш, докото порастнат и натрупат опит. Така те, а и всички в отряда, ще почувстват, че именно тяхна е отговорността и удовлетворението от постигнатото, а не на възрастния водач.

ДЛЪЖНОСТТА НА ПАТРУЛНИЯ ВОДАЧ. Тя лесно се разделя на две половинки, от които първата е, да си водият патрула, а втората - да са част от Съвета на патрулните водачи. Нека си припомним задълженията по първата част:

· Да водят, мотивират и извличат най-доброто от своя патрул
· Да изграждат патрула като екип
· Да организират и провеждат Съвещанието на патрула
· Да обучават останалите скаути от патрула
· Да поддържат дисциплината и упражняват контрол
Нека си припомним и задачите на патрулният водач и като член на Съвета на патрулните водачи:

· Да съгласува и изпълнява програмата на отряда
· Да присъжда някои степени
· Да споделя за изпълнените патрулни дейности и инициативи
· Да обсъжда идеите изложени на Съвещанието на патрула
· Да поддържа реда в отряда
· Да има поглед върху финансите на патрула и на отряда
· Да обсъжда и одобрява назначенията в отряда
· Да контролира напредъка на скаутите си в степен
· Да поканва гости на Съвета на патрулните водачи, тогава когато това е необходимо
· Да урежда излети
· Да се допитва до водача ва отряда за замислени инициативи
И когато патрулните водачи захитреят, бъди сигурен че Съветът ще почне да оставя най-трудните работи от този списък (а защо не и други!) ти да ги вършиш.

        (Лорд Робърт Бейдън-Пауел, ”Хедквортерс газет”,1910г.)

А какво да се прави, ако отрядът е нов и още не е създаден и заработил Съветът на патрулните водачи? Ако събереш патрулните водачи и им кажеш какви са задълженията им, вероятността да ги изплашиш до смърт и да ги изгубиш  не само за следващият сбор, а и за винаги е много голяма. За това по-добре е да подходиш по-кротко. Би могъл да ползваш следната тактика:

· Седни на чашка чай с патрулните си водачи, обясни им в какво се състои работата и поискай мнението им
· Използвай случай, след някой от следващите отрядни сборове отново да се върнеш на темата
· При следващият разговор с тях (остави им време да посвикнат с мисълта) възложи на някой от по-опитните или по-инициативни патрулни водачи до подготви, да речем, играта за следващият сбор
· Свикай патрулните водачи на съвещание. Обсъди с тях няколко въпроса, за един от които трябва да се иска мнението на патрулите
· По време на отрядния сбор поискай патрулните водачи да проведат кратко съвещание на патрулите си за да коментират и излязат с становище по някое събитие от предходния сбор.
· Свикай Съвета на патрулните водачи. Поговорете си за решенията, които сте взимали, за програмата, за игрите и състезанията, които са минали и за това, което те биха предложили за....... След това им покажи, как се води протокол, как да си водят бележки. Преди да завършиш, непременно повдигни поне един въпрос, по който патрулните водачи да трябва да обсъдят с патрулите си.
· На слезващото събиране на Съвета на патрулните водачи започнете с протокола от предишния Съвет и проверете какво е изпълнено от решенията взети на предишния Съвет. Отпусни “юздите” и остави патрулните водачи да се почустват свободни и в свои води. Внимавай само, да не се отклоняват твърде много от повдигнатите въпроси.
· Нека патрулните водачи се съберат на Съвет. Остави ги свободно да започнат обсъждането на задачите и предложенията направени по патрули на тяхните съвещания. Разпредели ролите на патрулните водачи в рамките на Съвета на патрулните водачи
Не бързай. Остави им време Съветът на патрулните водачи да заработи. С един ново сформиран Съвет на патрулните водачи ти дълго време няма да си спокое и няма да му имаш доверие. Но ще се увериш след време, че трудът си е струвал. Задай някакава тема и....изчезни “по много важна работа” за десетина минути. Като се завърнеш изслушай и приеми (ако това е възможно) решенията им и ги похвали за доброто решение. Започни с леки задачи, спечели доверието им и ги остави да си изградят самочувствие.

А КАК СЕ СПРАВЯМ АЗ?  Няма просто правило, което да ти показва, кака се справяш. Но има няколко нещта, които могат да ти помотнат да се ориентираш:

· Отделният скаут укрепва връзката си с патрула

· Патрулът се събира редовно и пълночислено

· Патрулният дух е добър и с тенденция към повишаване

· Патрулът прави неща и извън рамките на официалните сборове

· Има приятелско съперничество между патрулите

· Възрастните водачи имат по-малка пряка отговорност

· Патрулните водачи поемат работата автоматически, ако някой от тях, или някой от възрастните водачи неочаквано отсъства

· Възрастните водачи внезапно откриват, че им остава повече свободно време

· Всички членове на един патрул напредват успоредно в степен

· Ако патрулните водачи някой ден ти кажат: “не се притеснявай, ще те повикаме когато стане нужда!”

Друга твоя важна задача е да гледаш патрулните водачи сами да не изостават в своето израстване и за тях Съветът на патрулните водачи да бъде още една приятна страна на скаутството, а не само още едно допълнително бреме.

Да наблюдаваш индивидуалното развитие на патрулните водачи и съзнателно да си налагаш да не правиш нещо вместо тях, което те самите могат да направят, като в същото време само им помагаш малко, докато те си вършат работата, може да ти се струва като труден и бавен процес. Но след време Съветът на патрулните водачи ще заработи пълноценно и с това ще предостави максималната отговорност на патрулните водачи и на по-големите скаути, което в края на крайщата е най-същественото в скаутството и ще бъде твоето най-голямо постижение. 
V. СЪСТАВЯНЕ НА ПЛАН И НЕГОВОТО ОСЪЩЕСТВЯВАНЕ

Скаутската програма и класовете за израстване на скаута са двете страни на една и съща задача и трябва винаги да вървят ръка за ръка. Класовете за израстване са дадени в Правилника, а същността на скаутската програма е тема за друг разговор. Тук ще се спрем повече на въпроса, защо трябва да съставяме план за работа по тези два раздела:

ЗА ДА БЪДЕ ВЕСЕЛО. Програмата е сбор от всичко, което се предлага на скаутите и в основата й трябва да лежи скалата на скаутските степени. Както се знае, програмата също така трябва да бъде и весела, привлекателна и предизвикателна, така, че скаутите да се чувстват добре, а същевременно и да научават нещо. Твърде често “усвояването” на материала за степен или още по лошо, “изпитването” се взимат като предпоставка за това скаутите да могат да се включват в по-приятните занимания. А това едва ли е по скаутски.

За това скаутското обучение трябва, винаги когато това е възможно, да бъде обърнато във весела игра или на някаква предизвикателна дейност. Например състезанието по вързване на възли или свързване на някаква дървена конструкция, би било много по добро отколкото изпит по възли. Десетина минути припомняне на възлите и свръзките преди едно междупатрулно състезание по надбягване с “индиански влек (травоа)” или построяване на мост е далеч по-привлекателно и може много по-добре да изяви знанията и сръчностите на скаутите ти. Или пък да покаже какво им липсва и какво още те ще трябва да усвоят. Планирането на дейностите, които да са привлекателни и весели изисква време и премисляне, но това е значително по добрият начин и по ефективният, когато е направен предварително.

ЗА ДА ИМА НАПРЕДЪК. За да постигне дадена степен за разумно време, скаутът трябва да може да усвои средно поне по едно от изискванята за тази стпен на месец. Очевидно нещата не винаги протичат така и за седмица време на лагер скаутът ще усвои много повече отколкото за месец другаде, но казаното правило дава една осреднена представа за възможностите на скаута и показва, дали не са му необходими по-особено внимание и подкрепа.

За покриване изискванията за дадена степен ще е необходимо организирането на определени дейности, често свързани с излети, с лагер или съдействието на външен инструктор. Координацията на всичко това трябва да бъде направена предварително и предварително да е съставен план, за да се увенчае работата с успех.

ЗА ДА ТИ Е ПО-ЛЕСНО. Няма съмнение, че може да я караме за известно време и като запишем на бързо някоя и друга идея върху полето на вестника или на върху опакото на трамвайния билет, докато отиваме на предстоящият отряден сбор. Но крайният резултат от такъв начин на ръководство може да бъде само един:

· С течение на времето ти просто ще “изгаснеш”
· Ако те няма на някой от отрядните сборове, всички ще се чувстват изоставени и няма да знаят какво да правят

· Заместниците ти, и помощниците, ще се чудят какво всъщност става и ще се разбягат, защото не са натоварени достатъчно с работа и ще се чувстват безполезни.

· Патрулните ти водачи и по стари скаути ще се разбягат по същите причини

· Програмата избледнява, защото ти почваш да ползваш само инвентара, който се намира в залата при идвонето ти

· Избледнялата програма води след себе си разбягването на още повече скаути

Напротив, с мъничкото време, отделено за съставяне на плана за работа ще ти осигури спокоен живот и плодотворна работа. Игрите, дейностите или обучението сега лесно могат да бъдат поети от патрулните водачи, когато те предварително знаят, какво се очаква да бъде направено и ще са имали време да се подготвят.Това още повече се отнася и до помощниците ти и заместниците ти, които поемат част от работата, която има да се прави и на теб ти оставят повече време да се занимаваш с патрулните водачи. И запомни златното правило: ако нещо може да бъде направино от скаут, вместо от възрастен, или пък от друг възрастен вместо от теб, то остави го да бъде направено. Ти и без това си имаш достатъчно много работа, върху която трябва да концентрираш вниманието си.

Остава въпросът, как да го направим този пусти план? 

ГОДИШНИЯТ ПЛАН. Плановата година на отряда обикновено започва към есента, когато летният лагер или експедициите са вече отдавна отминали. А може би най-доброто време за планиране на предстоящата работа да е именно летният лагер, когато ще можеш да отделиш време за работа със Съвета на патрулните водачи и да обсъдиш нещата на няколко последователни кратки срещи с тях, като помежду патрулните водачи ще могат да обсъдят и вземат мнението на патрулите си. Тук най-удобно ще можеш да координираш своят план и с другите отрядни  водачи. В края на крайщата и една среща с патрулните водачи, извън рамките на Съвета, при чашка чай и вмъкнати весели закачки за разнообразяване ще може поне в най-общи черти да очертае бъдещата работа.
При подготовката на годшният план за работа е полезно да си си осигурил календарният план на региона, датите за ваканция на учениците, датите за отпуск на помощниците и заместниците си, данни за някои по особени събития в града или областта и други подобни.

На един по-голям лист хартия, така че всички да го виждат, нанеси календара и въведи всичката тази налична информация. Остави патрулните водачи да представят предложенията направени на Съвещанието на патрула за по голямите проекти, които биха повлияли годишната програма, като например патрулен лагер или поход и ги нанеси и тях.

Сега вече можеш да съставиш, със съдействието и на патрулните водачи, годишната програма и да я окачиш така, че всички други скаути могат да я видят и коментират.

При първа възможност ти трябва да споделиш този план с Дружинният водач за да провериш той да не се пресича с годишните планове на останалите сектори от дружината и с това да предизвика ненужни проблеми.

Нека това да бъде първата крачка към планиране работата на отряда и тя по никакъв начин не бива да отнема много време.

VІ. ОБУЧАВАНЕ НА СКАУТИ И НА ПАТРУЛНИ ВОДАЧИ

Обучаването, независимо къде и за какво, има за цел да развие знания, такива, че човек да може да прави нещо, при това да го прави по-лесно и по-ефективно.

Три са по начало начините, по които става научаването – учим се, като слушаме, като гледаме и като правим нещо на практика. Прието е да се смята, че от чутото се запомнят около 10%, от видяното около 25%, докато от практически направеното около 65%. И още нещо – помним това, което използваме или практикуваме често. Изводът е ясен и на него именно се обляга скаутският метод.

Като пример отново можем да вземем връзването на възел. От множеството възли, които сме учили, със сигурност правим и ползваме единствено тези няколко, които употребяваме най-често. За това и трябва винаги да търсим или да създаваме случаи наученото да бъде практически прилагано и затвърдявано като знание.

Тъй като най-трайни остават знанията, придобити като видяно и като направено, нашите скаути учат от нас през цялото време, дори и когато си мислим, че не ги обучаваме. Най-доброто обучение, което въобще можем да им дадем е това, постоянно да им бъдем добър пример.

[image: image8.wmf]Казано е:  “ Няма никакъв смисъл да имаш в отряда едно или две брилянтни момчета, а другите да не стават за нищо. Трябва да се стараеш да ги направиш всички достатъчно добри. Най-важната крачка в тази насока е твоят личен пример, защото каквото правиш ти самият, ще го правят и твоите скаути. Запомни, че ти трябва да ги водиш, а не да ги тикаш.

       (Лорд Робърт Бейдън-Пауел, ”Скаутинг фор Бойс” 1930г)

ОБУЧАВАНЕ НА ПАТРУЛНИ ВОДАЧИ. За да разбереш, какво обучение им е необходимо на патрулните ти водачи, ти трябва да се вгледаш в работата, която те вършат или която очакваш те да вършат.

Като правило, обучението на патрулните водачи си е твое задължение, може би дори най- приятното. Една част от тези задължения може да бъде поета от помощника ти, ако си достатъчно щаслив да имаш такъв, или от старши-патрулният водач. Той, като по-близък по възраст със скаутите, е особено подходящ за голямата част от темите, които има да се минават. Не забравяй да ползваш знанията на помощниците и инструкторите, които си успял да привлечеш и “запалиш” за идеята. Повечето от тях биха отделили по една-две вечери с удоволствие.

Ако обучаваш съвсем нов в длъжността си патрулен водач, тогава приоритета на обучението ще падне съвсем естествено върху това, какво той би трябвало да прави с патрула си, какво да го занимава или обучава, защото тези знания ще са му необходими за да се справи с задачачите си. При това задълженията му към Съвета на патрулните водачи биха могли малко да почакат, ако това е необходимо.

Обучението на патрулните водачи става по три основни начина:

· Обучение “в хода на работата”, което е един непрекъснат процес, подкрепян от теб през цялото време

· Обучение “при даден случай”, който ти използваш когато се яви или който сам нарочно си редизвикал

· Обучение чрез “специални курсове”, на които осигуряваш присъствито на патрулните си водачи

Нека сега малко по подробно разгледаме отделните начини.

Обучението в хода на работота дава безспорно най-голямият дял от знания, които патрулният водач придобива, вършейки си работата. В такъв случай твоята задача се състои в това:

· Да ръководиш. Ако видиш, че някой патрулен водач се развива в погрешно направление или може да свърше нещо по по-лесен начин, можеш да му отделиш няколко секунди за кратко указание по време на самото занимание или на края, след като то приключи - няколко минути, за да обсъдите направеното и да потърсите заедно по-добро решение. Това обаче, би трябвало винаги да става на саме с патрулния водач и то така, че да не подкопаеш авторитета му в очите на патрула.

· Като оказваш помощ. По някога патрулният водач може сам да дойде и поиска помощ. Изясни си добре, каква точно помощ му е нужна и помисли как да му я дадеш. Като пример, той може да има проблеми с дисциплината на някое от момчетата (или тя, с някое от момичетата, защо не?). Патрулният най-вероятно ще очаква да научи как да се справи с положението самият той, нежели да те остави ти да го направиш. Тук помощ оказана по грешен начин може само да влоши нещата, често до непоправимото.

· Като наблюдаваш. Само като наблюдаваш патрулните си водачи в действие, можеш да придобиеш ясна представа за тяхните знания и възможности и да прецениш, какво допълнително обучение ще им е необходимо, което те не биха могли да получат “в движение”.

Даденият случай можеш да го издебнеш или можеш и да го предизвикаш сам, като като създадеш подходящите условия за едно допълнително обучение, и решиш кога, как и къде да се проведе то. Съществуват следните няколко възможности:

· Като отделно събеседване или курс преди или след края на отрядния сбор

· По средата на Съвета на патрулните водачи, за да се поразчупи и разнообрази рабатата

· На един избран ден, по време на излет или лагер на патрулните водачи (евентуално в присъствието на старши-патрулните водачи и на някои от по голямите скаути)

Специални курсове за патрулни водачи се провеждат системно и на национално ниво, най-често по време на летните лагери. Трябва само своевременно да заявиш участието и на твоите момчета и момичета.

В зависимост от предмета, на патрулния водач може да се предложи и самообучение, напредъка на което трябва ти да следиш. Този начин е резултатен при по-самостоятелни и  отворените момчета.

Обучаването на патрулните ти водачи е един непрекъснат процес и е нещо, което ти трябва да правиш през цялото време и за което ти единствено носиш отговорност. Но то е, може би, и най-хубавото и носещо най-голяма удовлетвореност от всичко, което има да вършиш в ролята си на Водач на отряда.

VІІ. ДИСЦИПЛИНА И КОНТРОЛ ВЪРХУ ПОЛОЖЕНИЕТО

Два са факторите, които оказват решаващо влияние както върху дисциплината, така и върху овладяването, контрола върху положението. Първият и по-важен, е твоето лично отношение към скаутите си. Като водач, ти трябва да имаш индивидуално отношение към всеки един от твоите скаути, отношение, което ще удовлетворява и ще се цени и от двете страни. Това изиква да се изгради доверие, което става с течение на времето, изисква внимание към отделният скаут и особено внимание към този, който по една или друга причина се нуждае от това повече. Приятели не си причиняват трудности просто ей-така, и ако това случайно стане, те се извиняват взаимно. И поправянето на нещата тогава не е трудно. Приятелството е това, което трябва да се стремиш да постигнеш със скаутите си.

Само когато познаваш скаутите си добре, ти ще знаеш и какво е нормалното им поведение, какво ги мотивира, какво ги възбужда и стимулира, коя е тяхната силна или слаба страна. Само когато ги познаваш добре, ти ще можеш да предугадиш каква ще е тяхната реакция в дадена ситуация и ще можеш да избегнеш множество по-дребни (а по някога и фатални) проблеми, свързани с дисциплината и овладяването на положението.
[image: image9.wmf]Казано е: “Дисциплина е необходима на всякъде. Но работата е в това, да я имаш още на млади години и при изпълняването на дребни неща, така че да се видиш способен да се  справиш с положението,  когато ти дойде ред да действаш при голями трудности или в опасна обтановка. За да се справиш, ти на първи място трябва да  я изискваш от самия себе си.” 

                                                                        (Лорд Робърт Бейдън-Пауел, 1916г.)

Вторият фактор, който си струва да помниш винаги е, че ти трябва да стоиш крачка в страни от дисцшплината и овладяването на положението, спазването  на които всъщност е задължение на патрулните водачи. Те познават скаутите си най-добре и ще знаят как да се оправят с тях значително по ефективно отколкото би го направил ти. От теб наистина се очаква, най-вече, да подкрепяш патрулните си водачи, да пазиш авторитета им и да следиш за поддържане на желаното ниво, но самото поддържане на дисциплината и на котнтрола върху положението трябва да предоставиш на първо място на патрулните си водачи и на тяхният Съвет.

КОНТРОЛАНЕ НА ПОЛОЖЕНИЕТО. Чувството, че ти контролираш, че ти владееш, положението, е много индивидуално. Положение, което въпреки врявата и разхвърленият инвентар, на теб може да те се струва напълно овладяно и подредено, на другиго може да му се вижда близко до хаотично. Такова положение теб може и да не те смущава, а друг като го види, ще му се иска да си скубе косите. Той пък ще се чувства, че владее положението, само ако всичко наоколо му е подредено “под конец”, добре организирано и тихо.

Като първо, какъвто и да е твоят маниер на работа, трябва да направиш така, че другите водачи да го знаят и да имат разбиране за това, да си кажат “Остави го, той си е такъв, но работите му вървят!”.

На второ място, когато се провежда някакво занимание, трябва да вземеш под внимание  владеенето на положението, нивото на контрол, което това занимание изисква, така, че от една страна да не се сковава и разваля играта, а от друга, да се гарантира безопасността на заниманието.

Не на последно място трябва да се съобразяваш и със самите скаути. Скаутите идват доброволно в отряда за да се чувстват добре, да им е интересно и весело. Има една горна граница на контрол, отвъд която на скаутите просто ще им се отще от заниманията и ще отхвърлят този стил на ръководство като го напуснат един по един, за да не се завърнат никога вече. Ти трябва да се постараеш да им предоставиш толкова свобода, колкото е възможно за да експериментират, да търсят свои решения и пътища, да се учат от това което правят (дори и от това което сгрешават!), да се развиват като личности, без при това да губиш контрола върху положението. Тук, естествено, не говорим за онези критични ситуации, които по някога възникват, и при които трябва да наложиш безкомпромисно виждането си.

ВЛАДЕЕНЕТО НА ПОЛОЖЕНИЕТО ПРИ ЗАНИМАНИЯ.Твоят главен източник и съюзник за овладяване на положението при каквито и да е занимания е съставянето на предварителен план. Реши още от начало:

· Продължителност на заниманието, кога и как да започне, кого и как да завърши.

· Каква екипировка, съоръжения и финансови средства ще са ти необходими

· Темата на заниманието, такава, че да се чувстваш уверен в работата си

· Какво има да кажеш на скаутите преди започване на заниманието, така, че да не ти се налага да го прекъсваш за обяснения

· Нивото на контрол (високо, средно, нисъко) което ще ти е необходимо при всеки отделен етап от заниманието – тотален контрол при въвеждането в играта, сетне евентуално по нисък и предоставяне спазването му на патрулните водачи

· Кои скаути ще се справят и кои ще имат нужда от помощ и кой ще им я даде

· Как да мотивираш някой от скаутите, който не желае или не може да се включи в играта

· Каква помощ ще ти трябва от другите водачи, евентуално от патрулните водачи и какво очакваш от тях те да направят (те могат да са ти от помощ особено с някои от по-“трудните” скаути)

· Как да направиш заниманието улекателно, заинтригуващо и в същото време да се научи нещо.

Преди да започнеш заниманието:

· Ако имаш време, инструктирай патрулните водачи и другите, които помагат, относно това, което ще се прави

· Провери внимателно състоянието и количеството на екипировката

· Не започвай заниманието, преди скаутите да са готови и да са се концентрирали върху предстоящата задача. Използвай патрулните водачи да ги съберат.

По време на заниманието:

· Съобщи на скаутите какво ще правиш и какво има да правят те, дай им график за време. Бъди кратък (не повече от няколко минути), за да те слушат

· Обяснявай нещата с прости думи и кратки изречения. Провери дали са те разбрали правилно. Уточни сигналите – с ръка, свирка или с нещо друго – сигнал за започване, за край или за етап от заниманието. Гледай да бъдеш разбран и от по-новите скаути Сигналът със свирка е много силно въздействащ, за това гледай да не злоупотребяваш с него.

· Похвали тези, които се справят добре и помогни на другите, които изпитват затруднение или се нуждаят от мотивация. Ако някой скаут има нужда от постоянна помомощ, остави някой от патрулните водачи да му помага, така че на теб да ти оставе време за общия контрол върху заниманието.

· Отчитай протичането на заниманието в ход – добре ли се развива, спазва ли се повременният график, владеешли положението в достатъчна степен?

· Очаквай резултатност, покажи, че държиш на това, скаутите ти да се представят добре и да отчитат постижение

· Не изпадай в паника, ако нещата не протичат така, както си очаквал. Не се подавай на изкушението, да сменяш правилата на играта. Това само още повече ще обърка нещата, а и ще раазочарова тези, които се справят добре. Ако имаш сигурна връзка с всеки един участник в заниманието, можеш да съкратиш времето, ако забележиш умора или да го удължиш за да завършат всички или пък да го продължиш, ако заниманието е особено приятно и на скаутите не им се спира.

· Ако е необходимо, спри заниманието. Щом почустваш, че губиш контрол и знаеш причината за това – спри. Кажи ясно, защо се налага това и продължи, ако е възможно. Не се страхувай да отмениш заниманието ако нещата са непоправими и да предложиш подходяща алтернатива.

След заниманието направи разбор с екипа участващи водачи. Внимавай с излишната самокритика, ако нещата не са протекли такива, каквито си ги очаквал. Това още съвсем не значи, че скаутите не са участвали с радост или че не са научили нещо от направеното.

ДИСЦИПЛИНАТА. Тя, като понятие, не винаги е лесна за разбиране. Често, когато се говори за липса на дисциплина се разбира, че някой проявява неприемливо поведение. Дисциплината и неприемливото поведение са всъщност две съвсем различни неща.

Дисциплината е нещо положително, нещо което се научава и което може да бъде насърчавано и което винаги се забелязва. Който е дисциплиниранн, той се придържа към своя личен код на поведение и на самоуважение, съблюдава духа и практиките на обществото и на Организацията към които той принадлежи. В скаутството кода на поведение на Движението се дава от Обещанието и от Закона и голяма част от програмата му е насочена към изграждане на личната дисциплина и грижа за духа и тялото, за работа в екип и грижа за другия.

С какво това ще ти помогне всичко това за да се справяш с трудни си скаути? Това ти показва, че първата крачка към дисциплината е да имаш набор от ясни стандарти, към които очакваш твоите скаути и ти самият да се придържате. Както казахме вече, дисциплината е едно положително изкуство, което се учи, което се уважава и цени от всички. И за да се справяш успешно с твоите “проблемни” скаути, трябва да гледаш много по-общо на нещата, отколкото да нарочваш някого за “проблемен”, само защото не иска да прави това, което си му казал или пък че иска да го прави по друг начин. 

УСТАНОВЯВАНЕ НА СТАНДАРТИ. Всеки човек носи в главата си определен набор от лични стандарти за поведение, към които той винаге се отнася. Ако някой скаут наруши твоят код на поведение – не по необходимост неговият си личен – непосредствената ти реакция ще бъде да извикаш “не го прави това!”. Затруднението, което ще срещне скаута в този случай е първо в това, че неговият код на поведение е различен от твоя и той всъщност не винаги може да разбере, какво точно е сбъркал. Второ, и почти непреодолимо трудно за скаута е това, че различните водачи от екипа си имат свои стандарти, които най-често не съвпадат съвсем с тези на останалите. Това окончателно може  да обърка скаута, който изпада в положение непрекъснато да трябва да гадае кое нещо и при кого е “добро” или “лошо”. Като полезен ориентир в такъв случай би могло да се приеме скаутският закон като стандарт, като универсален код на поведение, както на скаута, така и на водачите.

За това всеки отряд се нуждае от един ясно определен набор от стандарти за поведение, в идеалният случай такива, създадени от самите скаути. Или поне съгласувани с тях и разгласени. Като пример, може би малко пресилен, може да се вземе един младежки клуб в Лондон, който окачва на входната врата следното съобщение: “По нареждане на младежкият комитет – никакво пушене, никакъв алкохол, никаква дрога, никакво физическо насилие, никакви секуални задявки тук!” Примерът може да е и краен, но така поне всеки който прекрачва прага на този клуб знае, как трябва да се държи.

Твоите скаути се нуждаят от същият вид ясно, стегнато и позитивно упътване, за да не им се налага непрекъснато да гадаят какъв точно е твоят стандарт.

Такъв стандарт може да включва поведението, униформата, точността, уважението един към друг, и още такива. Скаутският закон може да послужи като една солидна основа за това, но някои негови точки имат нужда от по-задълбочено разискване и разбиране. Така установеният код на отряда трябва особено добре да се разяснява на всеки скаут още при постъпването му в отряда.

ПРИЛАГАНЕ НА СТАНДАРТА. Веднаж, че стандартите на поведение са ясно утановени, те трябва да бъдат и прилагани. Грижа за това трябва да има Съветът на патрулните водачи. Така установеният код на поведение може да включва и съгласувани действия при нарушаването му, които обаче трябва да бъдат позитивни, не и “наказания”.

Защо да не наказваме? По въпроса може да се спори много, но повечето от нас ще се съгласят с това, че наказанията едва ли имат друг ефект от този да разтоварят емоционално и евентуално да разреши временен проблем или създадена ситуация, често за сметка на възникването на дълготрайни и трудно преодолими проблеми.

Позитивното въздействие може да се изрази в поправяне на нанесената вреда или, още по добре, ако на скаута ми се възложи допълнително усложняващо изискване към подготовката му за следващата скаутска степен. Това може да е много по-добро, отколкото да го изключиш за известно време от играта.

НЯКОЛКО ЗЛАТНИ ПРАВИЛА. Независимо от това, дали имате установен стандарт или не, има няколко златни правила, които могат да ти бъдат от полза.

· Похвали спазването на дисциплината. Ако искаш да запазиш стандарта, по добре е да похвалиш тези 99% които се съобразяват с него, отколкото да порицаешонзи 1%, който го нарушава. Изказвай похвалите си публично, честно и общо. Недей изтъква отделно лице като пример за подражание, защото можеш да му навлечеш пренебрежението на останалите.

· Бъди последователен и постоянен. Скаутите очакват равно и честно отношение. Прилагането на постоянно еднакви стандарти ще ти помогне да не затваряш око за пропуските на някой фаворизиран скаут (човешко е да си имаш такъв!) или да пресолиш упреците към “постоянният нарушител”

· Обяснявай и оправдавай решенията си. Само това, че “ти си казал така” не е достатъчно. Ще се случи по някога, когато няма да можеш да оправдаеш едно или друго внезапно решение. В такъв случай достойно си признай допуснатата грешка. Ще се покажеш човек на висота и от това само ще спечелиш уважението на останалите

· Степенувай стандартите си по приоритет. Когато имаш да решаваш няколко проблема, справи се с тях един по един. След като е било дълго време хаос, няма да навреди ако някои от по-маловажните неща останат в хаоса за още малко.

· Бъди добрият пример. Колкото е лесно да се каже, толкова е и трудно това да се направи. Сравни поведението си с изискванията на кода. Задай си въпроса, дали начина по който си се справил с определена ситуация би бил приемлив и ако би го направил друг, да речем някой от твоите патрулни водачи. 

НЕДОПУСТИМО ПОВЕДЕНИЕ НА ОТДЕЛЕН СКАУТ.  Сигурно ще ти се случи да се срещнеш с поведение, което е неприемливо и иска повече от една бегла забележка. Трябва обаче да бъдеш внимателен в забележките си, защото можеш неоправдано да нарочиш някого. Някой скаут, който е свърдеен, или може би високо интелегентен и за това лесно му доскучава, или пък друг, който учи бавно и за това се разсейва, лесно може да бъде нарочен като “проблемен”. Външно поведението и на двамата е подобно и изглежда неприемливо, докато грешката очевидно се крие в това, което се предлага на тези скаути като програма. Тук проблемът е твой, а не на скаутите. Опитай индивидуален подход и помощ, поговори и с родителите. Има много начини да се справиш с положението, но е добре винаги да имаш пред вид и Правилника.

ОТ КЪДЕ ПОМОЩ?  Ключът към решаване на ситуации от подобен тип не е в това да се сражаваш сам. Обсъди проблема с патрулните водачи, с останалите възрастни водачи и с водачът на скаутската дружина. Включвай в обсъждането и родителите, при това колкото се може по-рано. Много по-добре е да обсъдиш с тях една лека тревога, отколкото да отлагаш, докато възникне криза. До колкото е възможно, бъди позитивен.

В края на крайщата скаутството е едно доброволно Движение и за тебе също и ти не си длъжен да изстрадваш някакъв скаут, на когото стандарта на поведение е напълно неприемлив. Но пък не забравяй, че именно тези млади хора се нуждаят най-много от Скаутството и от твоята помощ. По някога нещата са стават безкрайно трудни, безкрайно деликатни, особено когато са замесени дрогата и другите фактори на пристрастяване, когато ти ще трябва да взимаш болезнени решения като съобразяваш всеки случай по отделно и мислиш за ефекта от взетото решение не само за момента, но и в по-далечна перспектива. Живота на такова момче или момиче може да зависи от една твоя дума, от едно твое решение. 

VІІІ. РАЗВИВАНЕ НА ТВОЕТО ВОДАЧЕСТВО

В много отношения названието “скаутски водач” не описва много добре работата която вършиш в скаутският отряд. Когато се казва “водач”, в представите ни възниква някой, който стои начело и посочва пътя, който нарежда на всякиго какво да прави, когото слушат безпрекословно, следван от една пасивна група, която му вярва абсолютно.

Нищо не е по далеч от тази представа. Всъщност водачът на отряд скаути далеч не отговаря на този образ. Съществуват редица фактори, доста по различни от тези при “водача”, които ти трябва да вземеш под внимание при утвърждаването на собственият си стил на работа със скаутите.

РАЗВИТИЕТО НА МЛАДИТЕ ХОРА.  Като първо, водачът на отряда има за задача да помага на скаутите да развият пълният си потенциал, всички свои способности, като им предоставят, по думите на Бейдън-Пауел, “максимум отговорност”. Ще ти бъде трудно да го направиш, ако стоиш някъде отпред и високо на пиедестал, вършещ всичко сам и като оставяш скаутите ти да ти бъдат само нями участници. Твоят стил на водене трябва да ти позволява поделянето на водачеството с твоите патрулни водачи и със скаутите, като ги подпомагаш, но същевременно и като си запазваш общият поглед върху хода на работите и въърху отговорността за това.

ПАТРУЛНАТА СИСТЕМА.  Скаутският метод изисква, щото патрулните водачи да бъдат действително отговорни за работите в отряда, но това няма да бъде възможно, ако те през всичкото време ще трябва да се надхващат за тази си роля с някого от възрастните.

МЛАДИ СКАУТИ, СТАРИ СКАУТИ.  В много отношения младите скаути изискват различен стил на водене от този, който би бил подходящ за стари скаути. Младите скаути, поради опита, който имат от дома и от училището, ще са свикнали, или дори ще очакват, едно здраво и преко водачество. Най-общо те с радост ще приемат указанията на патрулния си водач (а също и твоите), за това какво и как да правят нещо. Така те се учат бързо, имат успех, заработват си за съответната скаутска степен и изобщо така напредват и по-сигурно.

Различно е при старите скаути, които имат съвсем други нужди. Типично е юношата-скаут да оспорва авторитета, както у дома, така и в училище и при скаутите, да иска да преразглежда правилата и кодовете на поведение и да се опитва да установява свои собствени стандарти за своя живот. Това още не значи, че той по необходимост ще отхвърли авторитета или правилата, но ще е необходимо той да бъде воден по начин, който да му позволи да ги поставя под въпрос, да ги дискутира и възприема за себе си и да реши на края, че това, което ти искаш от него е резонно и приемливо.

Да се опитваш да нареждаш на скаути от тази възраст (пък било то и млади водачи) какво да правят, в най-добрият случай би довело до пълно безразличие, до негодуване или по-вероятно до открит конфликт. Анкета сред напускащите организацията 14-15 годишни скаути (в Англия) показва, че главният мотив е “нареждат ми какво да правя”!

И така, как тогава можеш да водиш? Изкуството на доброто водачество е да развиеш цял набор подходящи стилове на водене и да се научиш да подбираш прилагаш подходящият от тях към дадена ситуация. Това по някога би означавало да се променяш от минута на минута.  

Нека сега разгледаме няколко различни и добре известни форми на водачество, прилагани от водачи с по-голям опит.

РАЗПОРЕЖДАНЕ.  Този е предпочитаният от много водачи стил, особено от по младите измежду тях. Голямото му предимство е в това, че нещата стават такива, каквито ги искаш. Това е и единтвено възможният стил в критична ситуация – в този случай той ще бъде разбран и приет  от скаутите. Голямият му недостатък обаче е, че този стил едва ли би могъл да допринесе за развитието на скаута и често ще означава, че ти пренебрегваш ролята на патрулните водачи. Най-често той е напълно неприемлив отгледище на по-старите скаути, които лесно биха се докачили от такова разпореждане.

ВНУШАВАНЕ. Този подход често е най-добрият при старите скаути. Той предполага ти да можеш да разясниш какво искаш, защо го искаш и да успееш да мотивираш, да подтикнеш, скаутите си да го направят. Ключ към успеха, в този случай е, да склониш скаутите си да се съгласят с теб, че нещото трябва да бъде направено и че ще се прави. По някога за това ще се иска изключително търпение и речевитост от твоя страна, но пък си струва труда.

СПОДЕЛЯНЕ. Ако скаутите ти са вече мотивирани, можеш да приложиш и стила “споделяне”. В този случай всички, и ти включително,  излагате мислите и чувствата си във връзка с това, което трябва да бъде направено и с начините за това, как то да се направи. Идеите се споделят в групата. Твоята роля сега ще се състои в това, да подтикнеш всеки да взима участие, като продължаваш да  предизвикваш и излагаш идеи и да ги споделяш, докото се намери едно работещо решение. Това естествено може и да не бъде решението, което ти си имал на ум от начало, но то ще има голямото предимство да бъде решението, което скаутите са избрали и на което те са се посветили.

ОСТАВИ ГИ ДА СЕ ОПРАВЯТ САМИ. Това вероятно е най-трудният от всички стилове, защото ще те постави в положението да се чувстваш ненужен. Често, и особено когато патрулните водачи работят добре, на теб ще ти се наложи да се оттеглиш и да ги оставиш да действат, дори и когато допускат грешки. По късно, с твоя помощ, те ще се поучат от грешките си. Това е стилът на водене, който се прилага винаги, когато патрулът започне сам да поема инициатива и започне да прави сам нещо, въпреки че втози случай ти може и да не го съзнаваш за стил.

Много важно е обаче, винаги да съзнаваш, че стилът “остави ги да се справят” никога не означава освобождаване от отговорност. В края на крайщата общата отговорност за безопасността и благополучието на скаутите остава върху теб и тази отговорност никога и при никакъв случай не може да бъде делегирана другиму.

ГОРЧИВИЯТ ОПИТ.  Опитът показва, че никой от описаните стилове не е нито добър нито лош. Всеки си има своето приложение и трябва да бъде използван по различно време, при различна обстановка и с различни групи за да има успех и добрият водач трябва да умее да ги комбинира според случая. . За съжаление повечето водачи са добри при първият стил и никакви ги няма при другите. Много лесно се забравя, че скаутите идват по собствена добра воля в Движението. Нека помним, че няма правило, което да казва, че те трябва непременно да правят това, което им се нарежда. Ако водачеството ти не им допадне,  ако “нещо не се получава, не е готино”, както те биха се изразили, или с други думи, ако те не чувстват някакво положително развитие, не изпитват удовлетворение и радост от скаутстването си, те просто ще спрат да идват.

Ако твоят отряд вечно изглежда “млад” или обратно, ако “застарява” бързо, ако Съветът на патрулните ти водачи все не заработва както трябва, то тогава си струва да се замислиш дали не се налага един по-задълбочен анализ на стила по който водиш отряда си.. А защо да не помислиш и за един опреснителен курс за водачи?

ІХ. ВОДАЧЕСТВОТО – ПОГЛЕД ОТ ДРУГ ЪГЪЛ

Почти всички занимания и дейности в които взимат участие скаути, носят известен риск. Често тъкмо този “рисков фактор” прави ацията предизвикателна и завладяваща. Когато спомагаш за развитието на млади хора, ти неизбежно се движиш по горната граница, по ръба, на тяхната физическа, интелектуална обществена или духовна способност. Развитието става именно тогава, когато тази граница се придвижва напред.

За да има възбуда и предизвикателство при заниманията, на теб ти се налага непрекъснато да балансираш между риска от една страна и безопасността от друга. Овладяването на риска обаче съвсем не значи да се направят заниманията по-малко “опасни”. То значи, че те трябва да станат безопасни.

Овладяването на риска може да се раздели на четири главни категории: 

· Обща безопасност

· Индивидуална безопасност

· Твоята лична безопасност

· Твоята отговорност пред родителите

Нека ги разгледаме подробно и по отделно: 

ОБЩА БЕЗОПАСНОСТ.  Повечето злополуки се случват в града и около скаутският клуб или по време на лагер, а не както обикновено се мисли, при приключенски акции. Това често се забравя.

Тренирането на безопасност е един важен раздел от обучението на скаута. Освен това, на скаутите трябва непрекъснато да им бъде напомняно за възможните рискове по време на заниманията. Безопасността изисква най-напред здрав разум и концентрация върху това, което се прави. Когато започва някаква игра, теренът се почиства. Но замислял ли си се, например, за бутилки (здрави или, още по-лошо, счупени!), консервни кутии, бодлива тел или други потенциално опасни отпадъци разпръснати на всякъде по терена?

На скаутската секция се падат най-висок брой злополуки, голяма част от които биха могли да бъдат избегнати с малко повече съобразителност. При акции с подчертано приключенски характер, ако нямаш достатъчен опит за дадено занимание (например катерачество или пещернячество), по-добре е да потърсиш съдействието на специалист, който да поеме ръководството на това занимание. Така ще ти остане повечко време, което ще ти позволи да се концентрираш върху общата организация на заниманието и върху безопасността на отделният скаут.

Добре е, ако твоят отряд (или дори Организацията като цяло) се замисли за една колективна осигуровка при ДЗИ или при друго застрахователно дружество, което да покрие евентуални щети и разходи, възникнали при злополука. Но помни, че съгласно Правилника, в случай на инцидент като първо трябва да бъдат уведомени лицето за контакт и Главната квартира на Организацията. Помни също, че моралната отговорност в всички случаи си е твоя и че никой не може да те освободи от нея.

ИНДИВИДУАЛНА БЕЗОПАСНОСТ.  Само ако познаваш всеки скаут от близо, ти ще можеш да предугадиш как той/тя ще реагира, когато наближава границата на своите  възможностите. При акции с високи изисквания към физиката ще чуеш да се изразява страх или тревога, което е лесно разбираемо. Но ще ти се случи и да видиш прояви на излишно геройство, което иде да маскира същият този страх. Аналогично, при интелектуално натоварване могат непрекъснато да ти бъдат отправяни въпроси от страна на някой скаут, който като че ли все нещо не разбира, но същото това неразбиране може да се прояви като избухване, което иде да прикрие неговата недостатъчна способност да се справи.  Тук единствено доброто познаване на личността на скаута, и на неговите възможности, ще може да ти помогне да решиш, дали да го подтикнеш да продължи, дали да го подкрепиш или да го изтеглиш от играта. Какъвто и да е случаят, бъди готов и при най-малкото съмнение да приемеш по-безопасното решение.

ТВОЯТА БЕЗОПАСНОСТ.  Много важно е, ти като водач, да знаеш своите собствени възможности и ограничения. Когато водиш някакво занимание, което носи потенциален риск, прецени добре, дали се намираш в рамките на своите възможности. Ако действаш на границата на възможностите си, ти поставяш в опасност както себе си, така и тези, за които си отговорен. При дейности, включващи елементи на приключение и излизащи извън рамките на твоите добри знания, потърси съдействието на специалист, като при това би могъл да ползваш неговият опит за да повишиш собствената си квалификациа и да се развиеш.

Колкото и да е тъжно, но в общество като днешното (не, тук съвсем не е дума за услвията у нас единствено!), ти трябва да мислиш и за собствената си безопасност, що се отнася до твои действия, които биха могли да бъдат зле разбрани или зле, дори злонамерено, тълкувани. Жестове, приемани някога като съвсем естествен израз на чувства като обич, загриженост, съчувствие или приятелство – като например да преметнеш ръка през нечие рамо, да приседнеш на тих личен разговор или (не дай Боже!) да прегърнеш за утеха страдащ скаут или скаутка, днес могат да получат най-съкрушителна оценка и да доведат до повдигане на обвинение в какви ли не грехове!

Ти действително трябва непрекъснато да се предпазваш от всичко това, колкото по някога самата мисъл за подобна възможност да е обидна, и по-лошо  дори, че това ще те кара да се възприемаш като недостоен за доверие човек, потенциално опасен за младите около теб, които са ти поверени.

Правилно и редно е, една дете да има правото да оспорва поведението на някой възрастен. И защото никой от нас не би искал да види нашите скаути обидени, наранени или оскърбени, хората които представляват опасност трябва да бъдат откривани и своевременно отстранявани от Движението. За съжаление не рядко младите злоупотребяват с тази си възможност и повдигат обвинение за това, че са били малтретирани или използвани от някого, и в случаите, когато са се почувствали обидени или раздразнени, водени единствено от свои лични мотиви за отмъщение или от други много по-сложни чувства. И само твърде късно те осъзнават бедата, която са сътворили с измисленото си обвинение. Но веднаж, че такова едно обвинение е повдигнато и такава клевета изречена, дори по-късно всичко това да е отречено, да се е оказало за неверно, вредата нанесена на семейството ти, на социалното ти положение и дори на кариерата ти, остава непоправима.

За това ти трябва да се предпазиш от възникването на подобни ситуации и следващите няколко правила могат да ти бъдат от полза:

· Не разчитай на това, че доброто ти име ще те защити

· Нито за миг не вярвай, че “това не може да ми се случи”

· Дори и когато приемеш, че е необходим интимен или поверителен разговор, старай се никога да не оставаш съвсем на саме със скаута или скаутката. Когато счетеш, че е необходимо да се разговорите “на четири очи”, нека все пак да има някой на близо
· Никога не докосвай младият човек по начин, който би могъл да бъде изтълкуван превратно

· Никога не си позволявай двусмислени или “цапнати” приказки в присъствието на младите хора

· Ако започнеш да подозираш у някого от младите по-особено отношение към тебе, разисквай това с другите водачи, а ако сметнеш това за необходимо, и с родителите му

· Препоръчва се (а и Правилникът го задължава), когато отрядът е смесен – патрули момчета и патрули момичета – и водачеството да е смесено, водач мъж – помощник-водач жена, или обратно

· Ако ти самият се почустваш емоционално объркан или смутен от дадена ситуация, или пък почустваш по особено влечение към някой от младите, спри се незабавно  и обсъди нещата с някой искрен приятел. Ако не можеш да намериш изход, да вземеш решение, достойното поведение  е да напустнеш Организацията преди да е станало късно

· Никога, никога не рискувай.

Както при злополуките, така и тук всекидневието е това, което носи повече рискове, а не  извъредната обстановка и то изисква особено внимание. При такава обстановка, повече от когато и да е друг път, трябва да разчиташ на останалите водачи около теб. Често водачите реагират на дадена обстановка инстинктивно по емоционално, например когато успокояват някой пострадал скаут, без да оценяват опасността в която се насаждат. Нека винаги, при даване на първа помощ или при необходимост от физически контакт, да има още някой водач наоколо. При нужда това може да даде спасителното алиби.

Наистина, противно е да се разсъждава така, но човек по някога съвсем неволно може да изпадне в такава рискова ситуация и е по-добре да може да я избегне. Никота обаче не бива да се забравя, че това, което се е случвало някога, някъде и някому, то винаги може да се случи отново и да се случи и с тебе. А много от тези неприятности биха могли да бъдат предотвратени с малко повече съобразителност и няколкото прости предпазни правила. 

ТВОЯТА ОТГОВОРНОСТ ПРЕД РОДИТЕЛИТЕ.  Отрядният водач трябва по всяко време да се отнася към скаутите си като добър и разумен родител. Това е правило. Родителите ти поверяват децата си и съвсем нормално е, те да искат да знаят всичко, с което се занимава тяхната дъщеря или тяхният син при скаутите, както е естествено и да имат правото да кажат “Не!” ако сметнат това за необходимо.

Няма нищо по-добро и полезно от прекият ти контакт с родителите. Най-добре е дори, ако ги посетите двойка водачи. Това наистина отнема повечко време и изисква усилия, но си струва. Използвай случая да обясниш, какво представлява скаутството, неговите цели и методи, религиозната политика, патрулната система, програмата, лагерите и не на последно място какво печели тяхното момче или момиче от всичко това. Остави “отворени врати” и нека всеки родител, по всяко време, има възможност до обсъди с тебе въпросите, които го тревожат. И нека за всички събития (походи, лагери, патрулни акции) те бъдат уведомявани своевременно, а не да получат съобщението, почти ултимативно, ден преди събитието. Това е необходимо, за да могат те да си го премислят и съответно да се приготвят за това. Можеш да използваш случая тактично и да им подскажеш с какво биха могли да бъдат полезни на отряда в дадения случай.

[image: image10.wmf]Казано е: “Когато отидеш да посетиш родители, не отивай при тях с мисълта да ги впечатлиш с ценностите на скаутството, а се постарай да изкопчиш от тях, какви са техните идеите за възпитаване на тяхното момче, какво те очакват от скаутството или къде виждат неговите недостатъци”
                          (Лорд Робърт Бейдън-Пауел, ”Айдс то скаутмастершип” 1944г)

Родителите нормално са натоварени достатъчно с ежедневието си, така че бъди кратък и ясен със съобщенията до тях (евентуално с подписано обратно съобщение, когато се иска съгласието им). Когато си редактирал някакво съобщение, дай го и на някой друг да го прочете преди да си го размножил и разпратил, за да си сигурен, че посланието ти е ясно и разбираемо от всички.

ОБЯСНИ СВОЯТА РОЛЯ И ПОЗИЦИЯ.  Родителите ще бъдат много по-спокойни за децата си, когато лично познават отрядният водач и знаят повечко за неговите качества и квалификация. За тях винаги е успокояващо, ако знаят че си квалифициран да вършиш тази работа, че си обучен за водач.

Цялостната отговорност за справянето с един отряд може по някога и да изглежда малко страшничка, но тъкмо тук е предизвикателството, което привлича. Скаутите влизат в Движението заради приключенията, които то им предлага. С внимателно балансиран риск, с добре премерена безопасност и обща отговорност споделена с родителите, ти можеш да направиш така, че младите хора да получат от скаутството радостите които търсят, а заедно с това да им е осигурена и най-добрата грижа за тях. Това ще бъде и твоята радост и твоето удовлетворение за труда ти.

Х. ПРИВЛИЧАНЕ НА СКАУТИ И НА ВЪЗРАСТНИ ПОМОЩНИЦИ

Социологическите проучвания показват недвусмислено, че единственият резултатен начин за привличане на нови членове към доброволни организации е този на непосредственото уговаряне от някой, който вече е член на една такава организация.

Това важи с еднаква сила и при привличането на нови скаути. Плакати и агитационни материали много рядко са довели някого в редиците на Организацията, освен в случаите, когато там е стоял някой, който да обяснява, за какво всъщност става въпрос.

ПРИВЛИЧАНЕ НА СКАУТИ ОТВЪН.  Най-подходящите хора за привличане на нови скаути са самите твои скаути. Скаутският сектор няма предимствата на секцията на бобърчетата или тази на вълчетата, където родителите сами си пращат децата. За беда, скаутският сектор има проблеми и с облика си, защото много млади хора на скаутска възраст намират, че скаутството е вече остаряло и в основата си е “кофти работа”. Само тяхни връстници с истински скаутски опит и разбиране за “играта” биха могли да ги убедят в противното.

Ти, като отряден водач, можеш да помогнеш на скаутите си в тази им задача като:

· Поемеш инициативата за организирането на вечери под наслов “Доведи приятел”

· Оставиш всеки патрул да си избере някого из познатите им, когото биха искали да го/я имат в патрула си и да установят контакт с него

· Оставяш скаутите двама по двама да се срещнат с избраният от тях, така че да не се чувстват неудобно, както биха ако са сами

· Посетиш семейството в дома им (или се срещнете навън на чашка кафе), веднага след като някое момче или момиче прояви интерес към Движението или пък е идвало на сбирките на отряда

· Държиш винаги “вратата отворена” на клуба, така че приятелчетата, които искат да погледат какво правят скаутите или просто да си пориказват с теб, винаги да могат да дойдат

Опитът показва, че тези простички средства обикновено са многократно по ефективни от скъпо струваща агитация по медиите.

ПРИВЛИЧАНЕ НА СКАУТИ ОТ ВЪТРЕ.  Най-простият начин е този, да се привличат скаути  из между израстналите вълчета, защото голяма част от тях напускат редиците на движението, което е голяма загуба както за тях, така и за Движението. 

[image: image11.wmf]Казано е: “Когато момчетата напускат, нека напускат като приятели, устрой им едно хубаво изпращане и продължи връзката си с тях като със “стари момчета”. Не жали при тяхното тръгване. Мнозина от тях ще се завърнат,други ще са отнесли с себе си нещо от времето когато са били скаути, което ще им остане за цял живот. Нашата цел е да прекараме колкото се може повече момчета през нашата фабрика за характери. В същото време, колкото по дълго ги “рендосваме”, толкова по добри мъже ще станат те на края”

                                                                                              (Лорд Робърт Бейдън-Пауел, ”Хедкуортерс газет” 1911г.)

Загубата на вълчета може да се предотврати, като:

· Поддържаш добра и постоянна връзка с водача на вълчетата (Акелата)

· Създаваш условия, по-голями те вълчета постепенно да взимат участие и в игрите и заниманията на скаутите

· Проявяваш интерес към всеко едно вълче по отделно

Голямото и особено полезно задължение, с което би трябвало на първо място да се нагърби твоят Помощник-отряден водач е това, той да поддържа добри връзки с отряда на вълчета.

ПРИВЛИЧАНЕ НА ВЪЗРАСТНИ СЪТРУДНИЦИ.  Въпреки че назначаването на водачи е задача на Управителния съвет на Организацията, намирането и привличането на подходящи възрастни и тяхното номиниране (за водачи или за сътрудници) те засяга пряко, защото ти си, който ще работиш в края на крайщата с тези хора в един екип.

Първата крачка при привличане на възрастни (Да се договорим: тук става въпрос за относително “възрастни”, 25-45годишни!) помощници е тази, ти да си напълно сигурен, след обсъждане и с водача на дружина, че ти трябва помощник. Това по две причини: първо, за да не се пилеят и без това оскъдните човешки ресурси и второ, защото на хората времето им и скъпо и едва ли ще са съгласни да се посветят на нещо, без да знаят какво точно се очаква от тях.

За това най-напред си изясни добре каква точно помощ ти е необходима, изготви си точен списък на работите, които има да се правят и за които не ти стига ресурса време за да се справиш ти сам.

След това си помисли, дали ти трябва помощник, който да присъства на всеки отряден сбор, дали ще трябва да е там през цялото време, или ще е достатъчно присъствие само при откриването или закриването на сбора, един или двама души ще са необходими за случая. Важният извод от казаното до тук е, да изготвиш длъжностна характеристика за всеко лице, от което се нуждаеш, като ясно посочиш, какво очакваш то да върши, каква отговорност ще носи, колко време ще му отнеме и кога. Мисли си и за типа човек, който ще може да свърши работата (какъвто и да е той  или пък някой с специална квалификация), изготви личностен профил за търсеният за дадена работа човек.

Сега си представи всички хора, които ти и другите водачи познавате и за които си мислите че биха могли да са подходящи за тази работа. Може да е някой измежду твоите приятели, някой родител на твой скаут или пенсионер. Особено между последните се намират много способни хора, достатъчно енергични и готови да подадат една ръка от време на време.

Веднаж изготвил списъкът с възможните имена, подреди ги така, че най-подходящият (според теб) да бъде на първо място. Правиш оптимален подбор.

Вече почти всичко е направено за да започнеш разговора с всеки един от списъка. Преди това, обаче, опитай се да погледнеш на нещата откъм тяхната страна. Представи си въпросите, които биха ти задали и си подготви подходящи отговори. Помисли си и за това, какво биха спечелили те от това, да се включат в помощ на Организацията, например установяване на нови познанства и приятелства, работа с млади хора, удовлетворението от това да предадат знанията си или пък дори една вечер от седмицата по далеч от домашните задължения. Така ти ще си им предложил нещо, вместо само да искаш от тях. И последно, избери си най-подходящето за теб и за тях време и място за срещата – проведи срещата, опитай се да ги склониш да се включат и помагат в обхвата на описаното в длъжностната им характеристика, да да кажат че приемат и че ще държат на дадената дума.

Да се надяваме, че ще получиш исканото съгласие за съдействие. Ако пък не, погледни в списъка и си опитай щастието с вторият по ред. Когато получиш в отговор желаното “Да”, преди този човек да започне работа, трябва да информираш водача на дружина и секретаря , които ще имат да изпълнят още няколко дребни, но съществени процедурни изисквания, каквито са заложени в Правилника. Едва след това ще имаш до себе си някой, на когото ще можеш да разчиташ и който да ти е в помощ при изпълнението на нелеката ти задача да водиш скаутски отряд.

Както при скаутите, така и при другите водачи и помощници, твое задължение е да направиш всичко възможно, те да изпитат задоволство и радост от работата която извършват, което често означава и развиване на тяхните способности, умения и отговорност. Никога обаче не изменяй първоначалната уговорка с хората относно това което са се съгласили да вършат и не се подавай на съблазънта да ги товариш с все повече и повече задължения, защото “той се справя добре”. Това е също толкова сигурен начин да ги разгониш окончателно, колкото и този да ги оставиш без работа и задължения. А запазването на хората е винаги по лесно от намирането на нови такива.

Рано или късно идва часът, в който ще трябва да се разделиш с някого, който е отделил и време и сили, пък сигурно и средства, за да ти помогне да си вършиш работата по-добре. Така че, да не забравиш да искажеш едно искрено “Благодаря ти от сърце за оказаната помощ!” Това ще е и твоето най-силно оръжие, когато тръгнеш да си тъърсиш следващия помощтник.

ХІ. ДУХОВНОТО И РЕЛИГИОЗНО РАЗВИТИЕ

Духовното развитие и религиозното развитие са два съвсем различни аспекта на скаутството, които много водачи объркват.

Духовното развитие е една от целите, които си е поставило да постигне Движението и то е нещо, което следва да бъде вградено в Скаутската програма и за осъществяването на което ти трябва да следиш. Различно е с религиозното развитие, което въпреки че трябва да се осъществи, не е нещо за което скауткият водач да е преко отговорен.

Религиозната политика на Организацията гласи, че всички членове се поощряват:

· Да полагат всички усилия да се придържат към даденото Обещание и да изпълняват според силите си дълга си към Бога

· Да принадлежат към някое официално признато за страната вероизповедание

· Да практикуват вярата си

Ако някой твой скаут не изповядва определена вяра, тогава твоята отговорност се ограничава до това, да го насочиш към църквата, по възможност към тази, към която са и родителите му или поне към която са принадлежали преди. Трябва обаче преди това да си получил съгласието на родителите му..

Твое задължение е да поддържаш връзка с църквата (или църквите, ако имаш скаути от различно вероизповедание). Самото религиозно развитие на твоите скаути, обаче, евече отговорнос та тези църкви, а не и твое.

Духовното развитие, от друга страна, си е твое задължение, което ти не бива да пренебрегваш. Нека си отговорим най-напред на въпроса, какво представлява духовното развитие и в какво отношение стои то към “дълга към Бога”.

ДУХОВНОТО РАЗВИТИЕ.  Когато говорим за “дълг към Бога”, най-трудният за отговаряне въпрос естествено е “Какво всъщност иска Бог от нас?”. Едното нещо, което изглежда сигурно е това, че Бог иска всички хора (и не само хора!) дошли веднаж на земята, да растат и да се развиват. Ние не се раждаме изцяло развити и заредени с всички знания, които са ни необходими за оцеляване в живота. Нито нашата физика, нито нашият интелект, който ни позволява да преценяваме света около нас и да взимаме правилните за оцеляването ни решения, са напълно подготвени за задачите които им предстоят. И защото запазването на живота, оцеляването, е висша повеля, Бог безусловно иска ние да растем.

За това духовното развитие в най-простата си форма, може да бъде разгледано като процес, през който преминаваме (както нашите скаути, така и ние самите) при израстването си, при който се научаваме да стоим на собствените си крака, научаваме се да се пазим и да оцеляваме, научаваме се да живеем с другите хора около нас. Не на последно място се научаваме да откриваме света, който ни окръжава и да осъзнаваме съществуването на Бога.

Следователно, за да помогнеш на своите каути да се развиват духовно, ти трябва да ги подтикнеш и подкрепиш те да се развиват и растат в четири области:

· Самият “Аз”

· Отношенията ми с към другите хора

· Светът около мен

· Отношението ми към Бога

И как смяташ ти да направиш всичко това в действителност?

САМИЯТ АЗ.  Много области на Програмата са насочени направо към развитието на индивида и на неговата личността – личното здраве, интелекта, грижите и уважението към собственото тяло. Духовният аспект на тези действия се проявява в самодисциплината и в оценката за това, кое е добро и кое лошо за тялото и за поддържането му в добра форма. Проявява се във разбирането и възторга от перфектният му механизъм и от Божественото съвършенство на нашето тялото и на нашата душа. Това обикновено не е трудно да бъде обяснено на скаутите.

ОТНОШЕНИЯТА МИ С ДРУГИТЕ ХОРА.  Скаутите претърпяват значително развитие в тяхните отношения с другите  благодарение на патрулната система. За мнозина от тях това ще да им е за първи път, когато ще трябва да носят отговорност за съвместна работа с цел да се постигне нещо трудно, при това самостоятелно и далеч от непосредственият контрол на възрастните, на мама и на татко.

По този начин те откриват силата на сътрудничеството и повишените възможности на екипа. Научават се да разчитат на другите и да носят отогворността от това, че другите  разчитат на тях и им вярват. Тук ти можеш да помогнеш не само като използваш патрулната система, но и като създаваш такива положения, при които да работят различни групи и при различна обстановка, също така като обучаваш чрез колективни игри и дейности и като отделяш време за разговори с всеки един патрул и анализираш и разискваш неговият опит от съвместната работа.

СВЕТЪТ ОКОЛО МЕН.  Поради това, че скаутството е толкова свързано с живота на открито, няма да ти е трудно да развиеш у скаутите си разбиране и обич към окръжаващият ги свят. Като практически пример можеш да използваш такова лагеруване, при което минимално да се уврежда окръжаващата среда. Скаутите могат да опазват природни източници, да пестят енергия или да помагат при рециклиране на различни суровини. Духовното развитие в тази област ще дойде не толково от правенето на всичко това, колкото от разбирането, защо това трябва да се прави и от поемането на една колективна отговорност за общият наш (пък и единствен!) свят.

ОТНОШЕНИЕТО МИ КЪМ БОГА.  Мнозина скаути, поради особената им възраст и фазата на развитие при която отричат всичко, независимо от това дали идват от вярващи семейства или не, могат да оспорват съществуването на Бога. Най-доброто което можеш да направиш в такъв случай е да им помогнеш да разберат, че има много неща отвъд нашето познание и да ги подканиш да запазят духа си отворен. Използвай всеки подходящ случай, или да предизвикай такъв, за да им предоставиш възможност да обсъждат своите виждания. 

[image: image12.wmf]Казано е:  “Господ един безкраен Дух на обичта, който гледа над дребнавите различия на вяра и деноминация и който благославя всеки човек, който наистина се старае според силите си да върви по Неговите пътища”   

                                                                        (Лорд Робърт Бейдън-Пауел, ”Роверинг” 1922г)

В такъв случай могат да ти бъдат от помощ, естествено в рамките на Програмата, посещения на храмове и на богослужения, както и практиката да се казват кратки молитви за благодарност при някакъв успех или в очакване такъв. Но внимавай – всичко това трябва да става без каквото и да е задължение.  Пътят към Бога може да извърви само всеки сам и за себе си. Ти само можеш само да посочиш неговото начало, естествено, ако сам си го извървял! В всеки случай тук от теб се изисква особена тактичност и дълбоко разбиране за душевността на младите за да бъде трудът ти увенчан с успех.

Тези твърде лични области на духовно развитие могат да бъдат групирани в пет цели, които скаутите ти трябва да се стремят да постигнат с твоя помощ:

· Да развият своята вътрешна дисциплина и да я упражняват

· Да се включват в екипни действия с другите

· Да спомагат за създаването на едно по-справедливо и добро общество

· Да развият разбиране за взаимоотношенията в света, който ги заобикаля

· Да открият нуждата от лична или обща молитва и богослужение.

Тези цели трябва да имат постоянно място в твоята програма, а също така и в игрите, дейностите и в нарочно създадените обучителни ситуации, които трябва да помогнат на младите да ги постигнат. Духовното развитие трябва да бъде водеща нишка във всичко, което правиш, тъй като то е част от Обещанието, а и от Закона, и е една от главните цели на Движението. В много отношения то е, което дава отговор на въпроса за същността на скаутството, то е което прави от скаутството Скаутство.

ХІІ.  СКАУТСКИ ЦЕРЕМОНИИ 

Скаутската организация има само няколко церемонии и тъкмо за това те трябва да се знаят и изпълняват изрядно, иначе губят смисъла си. Скаутските церемонии трябва да бъдат прости, кратки и искрени. Прости - за да разбере всеки, какво става и защо се прави, кратки - защото вниманието на младите трудно се задържа за дълго и искрени - като знак на уважение към участниците в събитието.

Някои отряди и дружини развиват в течение на годините свой собствен начин да правят нещата и в това нямя нищо лошо. Но трабва да се пазят от “пресоляване”, от твърде дълги, сложни или дори малко стряскащи за участниците церемонии. Обикновено церемониите имат по голямо значение за възрастните, отколкото за младите и просто никой няма право да им налага нещо, което няма истинска стойност. Посвещаването в скаутство, скаутският поздрав, скаутският знак и ръкостискането са универсално приети и при тях не се допускат никакви промени.

Посвещаването в скаутство (даване на обещанието) е ритуал, който колкото и да е кратък и прост, оставя дълбока следа в съзнанието на бъдещия скаут. Прави се като върху спуснатото помежду им организационно знаме полагат лява ръка едновремено водач и скаут. В кратък диалог се изяснява смисъла на акта. С дясна ръка двамата правят скаутският знак и скаутът изрича Обещанието. Знамето се вдига и водачът вързва връзката на скаута  и му предава основните отличителни знаци.

[image: image13.wmf]Казано е:  “Практиката да се провежда Посвещаването като публично шоу не е особено желателно, тъй като това е едно твърде лично събитие в живота на момчето. Това е миг, в който цялото негово съзнание трябва да е съсредоточено върху  дълбокото значение на събитието, а не да бъде разсейвано от присъствието  на наблюдатели”

                                                                                                           (Лорд Робърт Бейдън-Пауел, сп.”Скаутер” 1932г)

Скаутският знак се подава само и единствено при посвещаването в скаутство и когато се казва (или препотвърждава) Обещанието. И при никакъв друг случай. Прави се с десен лакет издигнат почти на височината на рамото и подлакетница изправена на горе, палеца на ръката покрил кутлето, прибрани и изправени показалец, среден и безименен пръст.   

Скаутският поздрав се отдава от всички скаути и водачи при тържествени случаи и церемонии. Той, като всеки поздрав, е знак на уважение. Скаутският поздрав редко се отдава между членовете, тъй като не съществува строга йерархическа структура между тях и всички се считат равни помежду си. Поздравът се отдава отсечено, с издигане на ръката по най-дългият път на горе,  допира се до веждата и спуска на долу по най-краткият път. Ръката е свита както при скаутският знак, с палец върху кутлето. 

Скаутското ръкостискане е възприето по цял свет от почти  всички скаути. Прави се с лявата, по близката до сърцето, ръка. Бейдн-Пауел го е възприел от бойците на африканското племе Ашанти. При тях така се поздравлявали само най-смелите, защото то изисквало освен това и това свалянето на щита. 

Други ритуали и церемонии. Церемонията при вдигани е сваляне на националното знаме, подробности по Ритуала на Посвещаване  и препотвърждаването на Обещанието, церемониите при връчване на скаутска степен, на награди и отличия са дадени по-подробно в Правилника на Организацията, където могат да бъдат прочетени.

